แจ้งปัญหาความเดือดร้อนของการจราจรภายในซอยประชาราษฎร์บำเพ็ญ 1	
        ซอยประชาราษฎร์บำเพ็ญ 1 ตั้งอยู่ในแขวงดินแดง เขตดินแดง มีลักษณะเป็นซอยตัน มีทางเข้าและออกเพียงทางเดียวไม่ทะลุถึงถนนหรือซอยอื่น การจราจรภายในซอยจึงเป็นไปในลักษณะให้รถที่สัญจรมีการเข้าออกสวนกันได้ อย่างไรก็ตาม สภาพความเป็นจริงของซอยนั้น รถที่สัญจรผ่านเข้าออกไม่สามารถขับผ่านสวนกันได้โดยสะดวก โดยมีสาเหตุที่จำแนกได้เป็น 3 ส่วน ได้แก่
	1. การจับจองพื้นที่ของพ่อค้าแม่ค้าเป็นแผงค้าขาย แบ่งออกเป็น 2 ลักษณะ อย่างแรก คือกลุ่มพ่อค้าแม่ค้าที่ตั้งแผงอยู่ตลอดเวลาทั้งในเวลาที่มีการค้าขายและนอกเวลา และอีกอย่างหนึ่งคือ กลุ่มพ่อค้าแม่ค้าที่นำรถเข็นแผงลอยเข้ามาจอดรอก่อนเวลา 21.00 น. เพื่อที่จะนำรถเข็นออกไปตั้งขายที่ริมถนนประชาสงเคราะห์ตามเวลาที่ทางกรุงเทพฯ อนุญาตให้ค้าขายที่ถนนดังกล่าว ในช่วงที่มีการเข้ามาตั้งแผงยังมีการจับจ่ายซื้อขายสินค้าทำให้มีการกีดขวางการจราจรเพิ่มขึ้นไปอีก
	2. จุดจอดรถของวินมอเตอร์ไซค์ ตั้งอยู่ที่ปากซอยประชาราษฎร์บำเพ็ญฝั่งขาเข้าซอย เป็นไปในลักษณะที่รุกล้ำลงมาในพื้นที่จราจรของซอย ซึ่งเป็นอีกสาเหตุหนึ่งที่ทำให้พื้นผิวการจราจรของซอยลดลงร่วมกับสาเหตุอื่น
	3. รถยนต์ที่จอดภายในซอย แม้ว่าพื้นที่ดังกล่าวไม่ใช่พื้นที่ห้ามจอด อย่างไรก็ตาม พื้นผิวการจราจรของซอยที่มีอยู่อย่างจำกัด การจอดรถยนต์ภายในซอยจึงเป็นอีกสาเหตุหนึ่งที่ทำให้เกิดปัญหาการจราจรภายในซอย
	จากอุปสรรคของการจราจรภายในซอยทั้ง 3 ประการที่กล่าวมาข้างต้นทำให้เกิดปัญหาการจราจรที่ค่อนข้างติดขัด โดยเฉพาะอย่างยิ่งเมื่อมีรถยนต์เข้าและออกซอยในเวลาเดียวกัน จะไม่สามารถกระทำได้ โดยปกติรถยนต์ฝ่ายที่ต้องการจะเข้าซอยจะต้องหยุดรอด้านนอกที่ถนนประชาสงเคราะห์ จนกระทั่งรถยนต์ฝ่ายที่จะออกจากซอยผ่านไปก่อน ในกรณีที่รถยนต์ฝ่ายที่ต้องการจะเข้าซอยได้ผ่านเข้าซอยมาแล้ว ในบางครั้งต้องมีการถอยกลับออกสู่ถนนฯ ซึ่งมีความอันตรายและเสี่ยงที่จะเกิดอุบัติเหตุ ปัญหาดังกล่าวมักจะเกิดขึ้นบ่อยในช่วงเวลาเช้าก่อนเวลาเริ่มงาน และช่วงเย็นถึงค่ำหลังเวลาเลิกงาน โดยจะมีความวิกฤตเพิ่มมากขึ้นในช่วงค่ำที่เมื่อพ่อค้าแม่ค้านำรถเข็นเข้ามาจอดเพื่อรอเวลาก่อน 21.00 น. ตามที่กล่าวข้างต้น ประกอบกับจำนวนรถที่ผ่านเข้าออกมากขึ้นเนื่องจากเป็นเวลาที่ผู้อยู่อาศัยในซอยเดินทางกลับที่พัก ในช่วงเวลาคำ่ยังมีแสงสว่างน้อยทำให้รถยนต์ที่เดินทางสวนกันผ่านเข้าออกต้องใช้เวลานานขึ้น เนื่องจากต้องใช้ความระมัดระวังเพิ่มมากขึ้น จึงขอแจ้งปัญหาเพื่อให้มีกรจัดการและกำหนดแนวทางแก้ไข
	ปัญหาการจราจรที่กล่าวมาข้างต้นอาจไม่สามารถดำเนินการให้ ”ถูกต้องตามกฏหมาย” ได้ทั้งหมด เนื่องด้วยข้อจำกัดต่าง ๆ อย่างไรก็ตาม กระผมใคร่ขอให้มีการจัดการเบื้องต้นอย่างน้อยที่สุดให้สามารถคืนพื้นผิวการจราจรในช่วงปากซอย เพื่อให้รถที่ต้องการเข้าและออกซอยสามารถจอดพักให้สวนกันได้ ซึ่งนอกจากจะช่วยบรรเทาความเดือดร้อนของการจราจรภายในซอยได้แล้วนั้น ยังสามารถช่วยลดปัญหาการจราจรของสี่แยกห้วยขวางและถนนประชาราษฎร์บำเพ็ญในช่วงที่เกี่ยวข้องได้